**Informatīvais ziņojums par aktuālo**

**situāciju ar studiju un studējošo kredītiem, kas ir garantēti no valsts budžeta līdzekļiem**

**Ievads**

**Informatīvā ziņojuma mērķis ir sniegt informāciju Ministru kabinetam lēmuma pieņemšanai par līdzekļu pārdali 2020.gadā Izglītības un zinātnes ministrijas (turpmāk – ministrija) budžeta ietvaros, lai palielinātu finansējumu studiju un studējošo kredītu garantēšanai, kā arī informēt par iespējamo rīcību studējošo kreditēšanā turpmākajos gados.**

**Nepieciešamība ir radusies, jo saņemtais pieteikumu skaits uz valsts garantētajiem studiju un studējošo kredītiem ir lielāks, nekā tika prognozēts pirms Covid-19 izraisītās ārkārtas situācijas pieņemot likumu “Par valsts budžetu 2020. gadam”.**

**1. Situācijas raksturojums**

Kopš 2020.gada 12.augustā uzsākta studiju un studējošo kredītu izsniegšana, kas ir garantēti no valsts budžeta līdzekļiem ar portfeļgarantiju, kuru administrē AS "Attīstības finanšu institūcija Altum" (turpmāk – "Altum"). Jauns studējošo kreditēšanas modelis ir ieviests saskaņā ar Ministru kabineta atbalstīto konceptuālo ziņojumu[[1]](#footnote-2) (turpmāk- konceptuālais ziņojums) un Ministru kabineta 2020.gada 21.aprīļa noteikumiem Nr. 231 “Noteikumi par studiju un studējošo kreditēšanu studijām Latvijā no kredītiestāžu līdzekļiem, kas ir garantēti no valsts budžeta līdzekļiem” (turpmāk – kreditēšanas noteikumi).

Iepriekšējos trīs gados pirms jaunā modeļa ieviešanas (2017.- 2019.gads) kopējais izsniegto kredītu skaits bija orientējoši 1 500 kredītu gadā. Pieņemot likumu “Par valsts budžetu 2020. gadam”, konceptuālo ziņojumu un kreditēšanas noteikumus, tika plānots pieaugums orientējoši 2 000 jauno kredītu gadā, taču faktiskais pieteikumu skaits pārsniedza plānoto pieaugumu. Proti, līdz š.g.25.oktobrim noslēgto kredītlīgumu skaits jau ir 2 328. Tabulā Nr.1 ir arī redzams, ka šogad orientējoši divas reizes ir palielinājies to studentu īpatsvars starp maksas studentiem, kas studiju maksas segšanai izmanto studiju un studējošā kredītu – ja pēdējos piecos gados tas svārstījās 8-11% robežās, tad šogad tas pārsniedz 20%.

**Tabula Nr. 1**

**Studiju kredītu skaits no imatrikulēto studentu skaita**

|  |  |  |  |  |  |  |
| --- | --- | --- | --- | --- | --- | --- |
| **Gads** | **Studiju kredīti** | **Studējošā kredīti** | **Kredīti kopā** | **Imatrikulēto kopskaits (akad.gads)** | **T.sk. imatrikulēto skaits, kuri maksā studiju maksu** | **Noslēgto kredītlīgumu skaits pret imatrikulēto skaitu par maksu (%)** |
| **2014** | 1 904 | 392 | **2 296** | 29 112 | 16 293 | **14,10%** |
| **2015** | 1 495 | 323 | **1 818** | 29 083 | 15 879 | **11,40%** |
| **2016** | 1 509 | 308 | **1 817** | 28 588 | 15 662 | **11,60%** |
| **2017** | 1 247 | 230 | **1 477** | 27 128 | 15 055 | **9,80%** |
| **2018** | 1 283 | 230 | **1 513** | 27 472 | 15 024 | **10,10%** |
| **2019** | 1 213 | 257 | **1 470** | 29 376 | 16 753 | **8,77%** |
| **2020** līdz 28.10.20 | 1 977 | 351 | **2 328** | 21,584 \* | 11,384 \* | **20,45%** |

\* *augstskolas vēl turpina ievadīt datus Valsts izglītības informācijas sistēmā par imatrikulētiem*

Jauno pieteikumu plūsma pašlaik ir samazinājusies no 80 pieteikumiem dienā līdz orientējoši 10 pieteikumiem dienā. Ņemot vērā jau apstrādē esošos pieteikumus un pieprasījuma dinamiku, šogad noslēgto līgumu skaits varētu būt līdz 2 500 - 2 600.

No vienas puses šī situācija liecina, ka jaunais modelis ir attaisnojis uz sevi liktās cerības un studiju un studējošo kredīti ir kļuvuši pieejamāki. Vienlaikus intereses pieaugums varētu būt skaidrojams ar COVID-19 ietekmi, kas ir samazinājusi studentu iespējas papildu studijām arī strādāt, lai segtu studijas maksu, kā arī studentu vecāku ienākumus. Tāpat iespējams daļa studentu ir atteikušies no ieceres studēt ārzemēs, COVID-19 dēļ paliekot Latvijā.

Lai nodrošinātu studiju un studējošo kreditēšanai nepieciešamo finansējumu, līgumā starp ministriju un Altum par vidējā termiņa budžetā paredzēto riska segumu (atbilstoši likumam “Par valsts budžetu 2020.gadam” un likumam “Par vidēja termiņa budžeta ietvaru 2020., 2021. un 2022. gadam”) ir paredzēti kopā 4 387 500 euro (tabulā Nr.2 ir redzams šī finansējuma sadalījums pa 2020.-2022.gadu).

**Tabula Nr.2**

**Konceptuālajā ziņojumā norādītie indikatīvie aprēķini par riska segumu portfeļgarantijas ieviešanai, lai izsniegtu 2 000 jaunus kredītus gadā par vidējo summu**

**6 500 euro**

Taču, kā jau tika uzsvērts iepriekš, COVID-19 dēļ ir būtiski mainījušies darba tirgus apstākļi, pieteikumu proporcija no studējošiem, kas ir imatrikulēti studijām par maksu, ir pieaugusi aptuveni divreiz, salīdzinot ar iepriekšējiem gadiem, un pieteikumu un noslēgto līgumus skaits ir lielāks, nekā tika prognozēts. Dati par studiju un studējoša kredītu izsniegšanas apjomiem līdz š.g. 25.oktobrim ir redzami tabulā Nr.3 un tabulā Nr.4.

 **Tabula Nr.3**

**Noslēgto līgumu skaits sadalījumā pa mēnešiem**

|  |  |  |  |
| --- | --- | --- | --- |
| **Mēnesis** | **Studējoša kredīts** | **Studiju kredīts** | **Kopā:** |
| Augusts | 81 | 718 | **799** |
| Septembris | 211 | 1 061 | **1 272** |
| Oktobris | 59 | 198 | **257** |
| **Kopā:** | **351** | **1 977** | **2 328** |

**Tabula Nr.4**

**Līgumu skaits pēc piešķirtās līguma summas**

|  |  |  |  |
| --- | --- | --- | --- |
| **Mēnesis** | **Studējoša kredīts** | **Studiju kredīts** | **Kopā indikatīvi prognozējamā izmaksa līdz 5 gadu laikā:** |
| Augusts | 570 250 | 5 652 578 | 6 222 828 |
| Septembris | 1 301 545 | 6 748 667 | 8 050 212 |
| Oktobris | 343 226 | 1 195 749 | 1 538 975 |
| **Kopā:** | **2 215 021** | **13 596 994** | 1. **812 015**
 |

Vidējais studiju kredīta apmērs šobrīd sasniedz 6 878 euro, studējošā kredīta - 6 311 euro, vidējā kredīta apmērs sasniedz 6 792 euro. Salīdzinot ar iepriekšējiem gadiem, ir pieaudzis pieteikumu skaits studijām dārgākās augstskolās - RSU, Banku augstskola.

Norādītais līgumu skaits- 2 328 kredītu- ir jau noslēgtie līgumi. Savukārt Tabulā Nr. 4 norādītā summa 15,8 milj. *euro* ir indikatīvi prognozējamā izmaksa pēc šiem līgumiem visā studiju periodā (3-5 gadi), ja būs pieejams riska segums atbilstoši likumam “Par vidēja termiņa budžeta ietvaru 2020., 2021. un 2022. gadam”).

Banka izsniedz un Altum garantē studentu kredītus atbilstoši vidēja termiņa budžetā paredzētajam programmas finansējumam (2020.gadā 731 250 *euro*, 2021.gadā 1 462 500 *euro*, 2022.gadā 2 193 *euro*), kas ļauj kredītus izsniegt 2020.gadā 3 250 000 *euro* apmērā, 2021.gadā 6 650 000 *euro* apmērā, 2022.gadā 9 750 000 *euro* apmērā (saskaņā ar konceptuālā ziņojuma 7.tabulu). Altum uzņemas saistības tikai par konkrētajā kalendārā gadā izsniegtajiem kredītiem atbilstoši programmas īstenošanai piešķirtajam finansējumam, nevis par turpmākajos gados plānoto kredītu izsniegšanu. Ja teorētiski bankas izsniegtu kredītus lielākā apjomā nekā programmai paredzēts finansējums, Altum saistības būtu spēkā tikai pieejamā finansējuma apmērā. 2020.gadā netiks pārsniegts atbilstoši likumam “Par valsts budžetu 2020.gadam” maksimāli iespējamais kredītu apjoms, jo izsniegšana ir sākusies 12.augustā, nevis 1.aprīlī, kā sākotnēji plānots. Arī nākamajos gados bankas izsniegs un Altum garantēs kredītus atbilstoši Altum piešķirtajam programmas finansējumam.

Programmas ieviešana turpmākajos gados iespējama, ja tiks piešķirts vidējā termiņa budžetā paredzētais finansējums riska segumam. Ja budžeta finansējums netiek piešķirts, programmas ieviešana un aizdevumu izsniegšana tiek pārtraukta.

Konceptuālajā ziņojumā indikatīvos aprēķinos minētie 13 milj. euro pilnam studiju ciklam nav valsts budžeta saistības, bet gan četros kalendārajos gados minimāli izsniedzamais kredītu apjoms ar programmai plānoto finansējumu un maksimālo ierobežoto garantijas likmi (*cap rate*) 25%, bet šis apjoms nav noteikts Budžeta likumā. Altum līgumā ar kredītiestādi ir panākta vienošanās, ka banka uzņemas lielāku risku, kas ļauj izsniegt lielāku kredītu skaitu pret Budžeta likumā noteikto riska seguma apjomu. Turpretī pašlaik kā provizoriski nepieciešamie norādītie 15,8 milj. euro ir indikatīvi izsniedzamais kredītu apjoms četros akadēmiskajos gados, kas sadalās uz pieciem kalendārajiem gadiem (studijas sāk rudenī, absolvē vasarā), ņemot vērā vēsturisko statistiku, ka daļa studentu pārtrauc studijas un nav nepieciešama turpmāka kredītu izsniegšana. Jebkurā gadījumā ministrijas un Altum saistības ir spēkā tikai vidējā termiņa budžetā norādītajā apjomā, kas tiek ievērots.

Ja ministrijas piedāvātā pārdale, lai apmierinātu šīs rudens paaugstināto pieprasījumu, netiks atbalstīta, Budžeta likumā paredzētais finansējums riska segumam netiks pārkāpts. Taču dēļ šīs rudens paaugstinātā pieprasījuma nākamgad no jauna slēdzamo kredītlīgumu skaits būs par 500- 600 mazāks. Šīs arī ir iznākums, ko ministrija vēlas novērst ar pārdali tās administrētā budžeta ietvaros: 1) pārdalot 556 516 euro no budžeta apakšprogrammas 01.07.00 “Dotācija brīvpusdienu nodrošināšanai 1.,2.,3. un 4. klases izglītojamiem” uz budžeta apakšprogrammu 03.04.00 “Studiju un studējošo kreditēšana” un 2) pārdalot 87 063 *euro* budžeta programmas 03.04.00 ievaros no izdevumu koda “procentu izdevumi” uz izdevumu kodu “subsīdijas un dotācijas” (riska segumam jeb portfeļgarantijai), kopā nodrošinot 643 579 *euro* papildus finansējumu portfeļgarantijai.

**Tabula Nr.5**

**Augstskolas ar lielāku noslēgto līgumu skaitu**

|  |  |  |  |  |
| --- | --- | --- | --- | --- |
| **Nr.** | **Augstskolas nosaukums** | **Līgumu skaits** | **Kredītu summa, EUR** | **Vidēja summa, EUR** |
| **1** | **Latvijas Universitāte** | 660 |      3 803 219  | 5 762 |
| **2** | **Rīgas Stradiņa universitāte** | 290 |      2 551 834  | 8 799 |
| **3** | **Biznesa augstskola Turība** | 144 |         767 131  | 5 327 |
| **4** | **Rīgas Tehniskā universitāte** | 134 |         964 357  | 7 197 |
| **5** | **Biznesa augstskola "RISEBA"** | 121 |         938 973  | 7 760 |
| **6** | **Banku augstskola** | 82 |         697 742  | 8 509 |
| **7** | **Lauksaimniecības Universitāte** | 68 |  513 120 | 7 547 |

**2. Augstākās izglītības finansējuma ietekme uz ekonomiku**

Pirmie ministrijai pieejamie dati par absolventu monitoringu liecina, ka gadu pēc augstākās izglītības iestāžu absolvēšanas (2018.gadā) absolventu ienākumu līmenis vidēji bija par 22% augstāks nekā valstī vidējā darba alga 2018.gadā. Ņemot vērā pieejamos CSP datus par ienākumu proporcijām, secināms, ka 2017.gada augstākās izglītības iestāžu absolventiem gadu pēc absolvēšanas ienākumu līmenis ir orientējošo par 40% augstāks nekā nodarbinātajiem bez augstākās izglītības. Savukārt, bezdarba līmenis absolventu vidū ir bijis divarpus reizes zemāks kā valstī vidēji (absolventu vidū bezdarbs - 2,9% , savukārt Latvijā 2018.gadā vidēji - 7,4%). Līdz ar to valsts atbalsts augstākās izglītības iegūšanai ilgtermiņā nozīmē lielākus nodokļu ieņēmumus valstij un mazāku vajadzību pēc sociālās palīdzības.

Tāpat jāņem vērā, ka studiju un studējošo kreditēšanas atbalstam piešķirtie valsts budžeta līdzekļi netieši nonāk atpakaļ izglītības sistēmā, augstākās izglītības iestādēm saņemot mācību maksas. Pašreizējais studiju un studējošo kreditēšanas modelis ir efektīvs un finansiāli izdevīgs valstij, jo rada ievērojamu  multiplikatora efektu. Pašreizējā studiju un studējošo kreditēšanas modelī valsts galvojuma apmērs un potenciālie riski ir ierobežoti (*cap-ratio*), no katra valsts ieguldītā *euro* studiju kreditēšanas riska segumam kredītos tiek izsniegts aptuveni 4 līdz 5 reizes lielāks finansējuma apjoms, kas nonāk augstākās izglītības sistēmā.

**3. Situācijas iespējamais risinājums**

Tiek piedāvāti šādi rīcības scenāriji:

1. īstermiņa risinājums, pārdalot finansējumu ministrijas budžeta ietvaros, finansējot palielināto pieprasījumu šajā akadēmiskajā gadā, ko, iespējams, lielā mērā veicinājis COVID-19;
2. izvērtējot pirmā gada rezultātus, izstrādāt ilgtermiņa risinājumu, nodrošinot valsts budžeta finansējuma pieejamību studiju kredītu garantēšanai.

Attiecībā uz **ilgtermiņa risinājumu turpmākajiem gadiem** ir izvērtējami šādi divi scenāriji:

1. **papildu finansējums**, ja pieprasījums pēc jauniem kredītiem ik gadu sasniegs 2 500 - 2 600; 2021.gadā ministrija apsvērs iespēju sagatavot un iesniegt šo kā prioritāro pasākumu ar papildu finansējuma pieprasījumu 2022.- 2024.gadam; pašlaik nav precīzi zināms, cik lielā mērā šo var uzskatīt par vienreizēju paaugstinātu pieprasījumu COVID-19 dēļ;
2. **izvērtēt iespējas ieviest kritērijus, noteikt prioritātes, atcelt procentu maksājumus** u.c., savlaicīgi komunicējot to ar nozari un ieviešot normatīvo aktu izmaiņas. Kritēriju izstrāde būtu nepieciešama, jo princips *“kas pirmais nāk, tas saņem kredītu”* nebūtu taisnīgs, tas sniegtu priekšrocības studentiem no augstskolām, kas ātrāk uzsāktu uzņemšanu, nelabvēlīgākā situācijā atstājot tos, kuri no viņiem neatkarīgu iemeslu dēļ tiek imatrikulēti vēlāk.

Šobrīd ir vairāki aspekti, kas var ietekmēt nepieciešamību pēc papildu finansējuma turpmākajos gados:

1. Nav zināms, cik no šī brīža kredītu saņēmējiem pārtrauks studijas pirmajā studiju gadā un kuriem nebūs vajadzīga pilnas summas izmaksa (pagājušajā mācību gadā 22% no studējošiem pārtrauca studijas);
2. Ir arī studējošie, kas šobrīd paņēma kredītu tikai pirmajam semestrim un var vērsties ar pieprasījumu pēc kredīta arī turpmākajām studijām.

**Ņemot vērā visu iesaistīto valsts un nevalstisko organizāciju lielo darbu, kas tika ieguldīts šī modeļa ieviešanā un izstrādē, kā arī pozitīvo ietekmi uz studiju kredītu pieejamību, ir kritiski svarīgi turpināt veiksmīgi uzsākto programmu. Studiju kreditēšanas pārtraukšana vai bremzēšana finansējuma trūkuma dēļ nav pieņemama, jo būtu pretrunā ar tiesiskās paļāvības principiem un līdzšinējo komunikāciju sabiedrībai. Turklāt šāda rīcība un neskaidrība par pieprasījumam atbilstoša finansējuma pieejamību ilgtermiņā var mazināt kredītiestāžu vēlmi piedalīties šajā programmā.** Tāpat, paziņojot, ka kreditēšana atsāksies nākamgad, tie paši pieteicēji, kuriem tiktu liegts atbalsts šogad, pieteiktos nākamgad, un jautājums par papildu finansējuma nepieciešamību netiktu atrisināts, bet pārcelts uz nākamo gadu. Pēc tam, kad valdība, ministrija un Altum ir aktīvi komunicējusi par to, ka studiju un studējošo kredīti ir kļuvuši studējošiem pieejamāki, ar draudzīgākiem nosacījumiem, pēkšņa kreditēšanas pārtraukšana nebūtu godīga, īpaši pret tām augstskolām, kurām uzņemšana šogad ir sākusies vēlāk.

Ir divi valstij pieejamie instrumenti augstākās izglītības pieejamības veicināšanai- budžeta vietas un valsts garantētie studiju un studējošo kredīti. Budžeta vietu finansējums ir studējošajam vislabvēlīgākais, taču tas ir ierobežots un koncentrēts tādās studiju jomās kā dabas zinātnes un inženierzinātnes. Attiecīgi studiju un studējošo kredītu pieejamība ļauj studēt tajās jomās, kur ir mazāk budžeta vietu, piemēram, sociālās zinātnes, komerczinības un tiesības, veselības aprūpe un sociālā labklājība, izglītība u.c.

**Tabula Nr.6**

**Studējošie tematiskajās grupās dalījumā pēc maksas veida, Pārskats par Latvijas augstāko izglītību 2019. gadā**

**3.1. Piedāvātais risinājums 2020.g. budžeta bāzes izdevumu ietvaros**

**Lai risinātu jautājumu par papildu finansējumu šī mācību gada studiju kredītu nodrošināšanai, Ministrija ierosina veikt finansējuma pārdali 556 516 *euro* apmērā ministrijas 2020.gada budžeta ietvaros no pārpalikuma budžeta apakšprogrammas 01.07.00 “Dotācija brīvpusdienu nodrošināšanai 1.,2.,3. un 4. klases izglītojamiem” uz budžeta apakšprogrammu 03.04.00 “Studiju un studējošo kreditēšana”, kā arī budžeta programmas 03.04.00 ievaros pārdalot 87 063 *euro* no izdevumu koda “procentu izdevumi” uz izdevumu kodu “subsīdijas un dotācijas” (riska segumam jeb portfeļgarantijai), kopā nodrošinot 643 579 *euro* papildus finansējumu portfeļgarantijai.**

Valsts kontrole revīzijas ziņojumā par ministrijas 2019. gada pārskatu (Nr. 2.4.1-19/2019) ietvēra izskatāmo atbilstības jautājumu: „Vai Izglītības un zinātnes ministrija ir nodrošinājusi piešķirtā valsts budžeta finansējuma (dotāciju) brīvpusdienu nodrošināšanai 1.–4.klases izglītojamajiem izlietojumu atbilstoši mērķim normatīvajos aktos noteiktajā kārtībā un apjomā”. Valsts kontroles ieskatā attiecībā pašvaldībām, kuras saimnieciskā gada laikā ir saņēmušas valsts pamatbudžeta kontā transferta ieņēmumus no dotācijas no vispārējiem ieņēmumiem un nav tos izlietojušas, ir veic transferta atlikuma atmaksu līdz saimnieciskā gada beigām. Pienākums veikt attiecīgu atmaksu valsts budžetā izriet no Ministru kabineta 2010. gada 28. decembra noteikumu Nr. 1220 „Asignējumu piešķiršanas un izpildes kārtība” 48. un 49. punkta. Ievērojot minēto, ministrija norādīja Rīgas pilsētas pašvaldībai, ka tai piešķirtos valsts budžeta līdzekļus, kas bija paredzēti izglītojamo ēdināšanai līdz 2019. gada 31. decembrim, tā nebija tiesīga izlietot citam mērķim, un tādējādi neizlietotais finansējums atmaksājams valsts budžetā. Rīgas domes Izglītības, kultūras un sporta departaments, piekrītot IZM prasībai, ierosināja samazināt finansējuma ieņēmumu daļu, ko plānots pārskaitīt pašvaldībai brīvpusdienu nodrošināšanai 1.-4. klašu izglītojamiem 2020. gada septembra, oktobra, novembra, decembra mēnešiem, attiecīgi par šo summu samazinot iepriekšējo gadu neizlietotā atlikuma (2 128 174,02 *euro*) apmēru, kam IZM arī piekrita. Iepriekšminētā rezultātā ministrija jau veic un turpinās veikt ieturējumu Rīgas pašvaldībai sākot no 2020. gada septembrim aprēķinātā finansējuma 1.–4. klašu izglītojamo ēdināšanas nodrošināšanai par neizlietoto valsts budžeta līdzekļu apmēru 2 128 174,02 euro, kas Rīgas pašvaldībā netika izlietots 1.–4. klašu izglītojamo ēdināšanas nodrošināšanai uz 2019. gada 31. decembri. Tādējādi mainot brīvpusdienu finansēšanas naudas plūsmu un, ņemot vērā Valsts kontroles ieteikumu par pārskaitīto finanšu līdzekļu atgūšanu no pašvaldībām uz 31.12.2019., veidojas atlikums, daļu no kura iespējams novirzīt šī mācību gada studiju un studējošo kredītu nodrošināšanai.

Savukārt procentu izdevumos ir paredzams pārpalikums, jo kredītu izsniegšana pēc jaunā normatīvā regulējuma bija sākusies nevis 1. aprīlī kā tika prognozēts pieņemot 2020.gada budžeta likumu, bet 12. augustā.

**Tabula Nr.7**

**Papildu nepieciešamais finansējums 2020.gadā**

|  |  |
| --- | --- |
| Orientējošais papildu kredītu skaits ~ | 478 |
| Vidējā kredīta summa (EUR) uz 3 gadiem | 6,800 |
| Kopējā papildu izsniedzamo kredītu summa 3 gados (vidējais studiju ilgums) (EUR) | 3,250,400 |
| Gadā izmaksātā kredītu summa 1/3 (EUR) | 1,083,467 |
| Garantija 90% no aizdevuma (EUR) | 2,925,360 |
| Nepieciešamais riska segums (budžeta finansējums), EUR 3 gados kopā | **643,579** |

Par attiecīgo summu ministrija grozīs līgumu ar Altum, palielinot portfeļgarantijai paredzēto finansējumu.

**3.2. Piedāvātais risinājums vidējā termiņa budžeta bāzes izdevumu ietvaros**

Nākamajos vidējā termiņa budžeta gados ministrija grozīs līgumu ar Altum, samazinot finansējumu portfeļgarantijai un pārdalot to uz procentu subsīdijām atbilstoši faktiskajai vajadzībai, lai segtu izdevumus par šo papildu izsniegto kredītu procentiem kreditēšanas noteikumos paredzētajos gadījumos:

**Tabula Nr.8**

**Piedāvātās izmaiņas starp izdevumu pozīcijām apakšprogrammā 03.04.00**

|  |  |  |  |  |
| --- | --- | --- | --- | --- |
|  | **2021** | **2022** | **2023** | **Kopā** |
| Papildu izsniegto kredītu apjoms (EUR), kumulatīvs (katru gadu 1,083,467 euro) | 1,083,467 | 2,166,933 | 3,250,400 |  |
| EURIBOR 0% (jo prognozēta negatīva likme) | 0.00% | 0.00% | 0.00% |  |
| Pievienotā likme 3,5% | 3.50% | 3.50% | 3.50% |  |
| **Papildu nepieciešamais finansējums procentu maksājumiem (EUR)** | 37,921 | 75,843 | 113,764 | 227,528 |
| **Pārdale starp budžeta izdevumu kodiem “subsīdijas un dotācijas” (riska segumam jeb portfeļgarantijai) un “procentu izdevumi” 2021.-2023.gadā apakšprogrammas 03.04.00 ietvaros, euro** | 37,921 | 75,843 | 113,764 | 227,528 |
| **Ietekme uz valsts budžetu (EUR)** | 0 | 0 | 0 | 0 |

Tādā veidā būtu iespējams nosegt šī mācību gada paaugstināto pieprasījumu un izsniegt orientējoši papildus 400 kredītu par kopējo summu indikatīvi 3,25 milj. euro.

Izvairīties no ietekmes uz nākamo gadu budžetu ministrija varēs, nākamajos gados pārdalot bāzes izdevumu ietvaros daļu summas no riska seguma uz procentu subsīdijām, izejot no faktiskās vajadzības.Ņemot vērā, ka katra kredīta izmaksu grafiku nav iespējams paredzēt, procentu izdevumi tiek rēķināti pēc maksimālās summas, visam gadam. Līdz ar to faktiskā vajadzība var būt mazāka.

**Tabula Nr.9**

**Ietekme uz portfeļgarantijas apjomu 2021.-2023.gados**

|  |  |  |  |
| --- | --- | --- | --- |
|  | **2021** | **2022** | **2023** |
| Paredzēts budžetā risku segumam, euro | 1,462,500 | 2,193,750 | 2,642,425 |
| Pārdale starp izdevumu kodiem “subsīdijas un dotācijas” (riska segumam) un “procentu izdevumi” 2021.- 2023.gadā | 37,921 | 75,843 | 113,764 |
| Paliekošais finansējums risku segumam |  1,424,579 | 2,117,907 | 2,528,661 |
| Ietekme uz kredītu skaitu attiecīgā gadā (mazāks kredītu skaits) | * 84 kredīti
 | * 84 kredīti
 | * 84 kredīti
 |

Šīs portfeļgarantijas risku seguma samazinājums 2021.- 2023.gadā arī nozīmē mazāku kredītu skaitu, taču samazinājums nav būtisks salīdzinot ar pašlaik paaugstināto pieprasījumu - par orientējoši 84 kredītiem mazāk katru gadu. Ja šī pārdale netiks atbalstīta un papildu finansējums portfeļgarantijai 2020.gadā netiks piešķirts, par šī gada papildu pieprasījumu - no 500 līdz 600 kredītiem visdrīzāk palielināsies nākamā gada pieprasījums, kā rezultātā nākamgad pieaugs studentu skaits, kuriem finansējuma trūkuma dēļ kredīts tiks atteikts.

**Ņemot vērā iepriekšminēto, aicinām atbalstīt šādu tālāko rīcību:**

1. Izglītības un zinātnes ministrijai normatīvajos aktos noteiktajā kārtībā sagatavot un iesniegt Finanšu ministrijā pieprasījumu valsts budžeta apropriācijas pārdalei 556 516 *euro* apmērā ministrijas 2020.gada budžeta ietvaros no budžeta apakšprogrammas 01.07.00 “Dotācija brīvpusdienu nodrošināšanai 1.,2.,3. un 4. klases izglītojamiem” uz budžeta apakšprogrammu 03.04.00 “Studiju un studējošo kreditēšana” un budžeta programmas 03.04.00 ievaros pārdalot 87 063 *euro* no izdevumu koda “procentu izdevumi” uz izdevumu kodu “subsīdijas un dotācijas”, kopā nodrošinot 643 579 *euro* papildus finansējumu portfeļgarantijai;
2. Finanšu ministram normatīvajos aktos noteiktajā kārtībā informēt Saeimas Budžeta un finanšu (nodokļu) komisiju par apropriācijas pārdali no budžeta apakšprogrammas 01.07.00 uz budžeta apakšprogramu 03.04.00 un, ja Saeimas Budžeta un finanšu (nodokļu) komisija piecu darbdienu laikā pēc attiecīgās informācijas saņemšanas nav izteikusi iebildumus, veikt apropriācijas pārdali;
3. Ministrijai iesniegt Ministru kabinetā nākamo informatīvo ziņojumu par studiju kreditēšanas progresu līdz 2021.gada 15.jūlijam, nepieciešamības gadījumā iesniedzot prioritāro pasākumu par papildu finansējumu studiju un studējošo kreditēšanai likuma “Par valsts budžetu 2022. gadam” izstrādes ietvaros;
4. Palielināt akciju sabiedrībai "Attīstības finanšu institūcija Altum" rezerves kapitālu studiju un studējošo kreditēšanai no kredītiestāžu līdzekļiem, kas ir garantēti no valsts budžeta, programmas finansēšanai atbilstoši programmas izvērtējumā aprēķinātajam sagaidāmo kredītrisku zaudējumu apmēram.
5. Finanšu ministrijai, Ekonomikas ministrijai un Zemkopības ministrijai kā akciju sabiedrības "Attīstības finanšu institūcija Altum" kapitāla daļu turētājiem nodrošināt finanšu līdzekļu ieskaitīšanu akciju sabiedrības "Attīstības finanšu institūcija Altum" rezerves kapitālā.
6. Lai nodrošinātu nepieciešamo finansējumu procentu maksājumu segšanai, konceptuāli atbalstīt, ka Izglītības un zinātnes ministrijai piešķirto valsts budžeta līdzekļu ietvaros normatīvajos aktos noteiktajā kārtībā 2021.gadā un turpmākajos gados tiks veikta apropriācijas pārdale no riska segumam paredzētā finansējuma uz procentu izdevumiem atbilstoši faktiskajai situācijai.
7. Ministrijai sagatavot un iesniegt izskatīšanai Ministru kabinetā grozījumus Ministru kabineta 2020.gada 21.aprīļa noteikumos Nr.231 “Noteikumi par studiju un studējošo kreditēšanu studijām Latvijā no kredītiestāžu līdzekļiem, kas ir garantēti no valsts budžeta līdzekļiem”, paredzot mēneša studējošā kredīta apmēra atsaisti no minimālās algas un nosakot studējošā kredīta summu mēnesī fiksētas summas apmērā, kā arī izvērtēt iespēju sagatavot un iesniegt Saeimā grozījumus Augstskolu likumā, paredzot Ministru kabinetam kompetenci noteikt papildus kritērijus un prioritātes studiju un studējošo kredītu piešķiršanai ierobežotu budžeta līdzekļu apstākļos.

Izglītības un zinātnes ministre Ilga Šuplinska

Vīza:

Valsts sekretāra p.i. Jānis Volberts

D. Laipniece, 67047843

diana.laipniece@izm.gov.lv

1. Ministru kabineta 2019. gada 17. jūlija rīkojums Nr. 382 “Par konceptuālo ziņojumu "Par studiju un studējošo kreditēšanas no kredītiestāžu līdzekļiem ar valsts vārdā sniegto galvojumu modeļa maiņu"”

(https://likumi.lv/ta/id/308338-par-konceptualo-zinojumu-par-studiju-un-studejoso-kreditesanas-no-kreditiestazu-lidzekliem-ar-valsts-varda-sniegto-galvojumu) [↑](#footnote-ref-2)